पीयू में ऑनलाइन एंट्रेंस की तैयारी
अबतकपटना विश्वविद्यालय राज्य का एकमात्र विवि है, जहां स्नातक स्तर पर सभी कोर्स में नामांकन एंट्रेंस टेस्ट से होता है। अब पीयू पहला ऐसा विश्वविद्यालय बनने जा रहा है, जहां स्नातक स्तर पर सभी पाठ्यक्रमों में नामांकन ऑनलाइन एंट्रेंस टेस्ट के जरिए होगा। साथ ही एलएलबी और एमएड जैसे पाठ्यक्रमों में भी नामांकन इसी पद्धति से लेने की शुरुआत हो सकती है। पीयू प्रशासन शीघ्र ही इस पैटर्न को लागू करने पर विचार कर रहा है। वर्तमान सत्र में 26 नवंबर को हुई बीएड प्रवेश परीक्षा में मोबाइल के प्रयोग की शिकायत की पुष्टि होने पर पीयू प्रशासन ने परीक्षा रद्द की है। तब से इस प्रक्रिया को लागू करने की योजना में तेजी गई है। कई दौर की बैठकें हो चुकी हैं। हालांकि अभी तक पूर्ण सहमति नहीं बनी है। सूत्र बताते हैं कि इस सत्र में तो नहीं लेकिन अगले सत्र से ऑनलाइन पद्धति को लागू किया जा सकता है।
बीएड प्रवेश परीक्षा में हुई गड़बड़ी की जांच के लिए बनी कमेटी के सदस्य रहे पटना लॉ कॉलेज के प्राचार्य प्रो. राकेश वर्मा बताते हैं कि ऑनलाइन पद्धति तकनीकी रूप से बड़ी समस्या नहीं है। बस इसे लागू करने का प्रयास करना है, यह हो सकता है। लेकिन विवि के कुछ शिक्षक ऐसे भी हैं जो इस पद्धति को व्यावहारिक नहीं मानते हैं। इनका कहना है कि पटना विश्वविद्यालय के पास इतनी बड़ी संख्या में कंप्यूटर और इसके एक्सपर्ट मौजूद नहीं हैं। पीयू प्रशासन को अन्य संस्थानों पर यह टेस्ट कराने होंगे। इससे आर्थिक बोझ बढ़ेगा।
करना तो है ही : प्रतिकुलपति
पटनाविवि के प्रतिकुलपति प्रो. आरके वर्मा बताते हैं कि देश में कई बड़ी परीक्षाएं ऑनलाइन होने लगी हैं। जब लाखों छात्रों की व्यवस्था हो सकती है तो पीयू में भी इस सिस्टम को लागू करने में परेशानी नहीं होगी। वैसे भी यह सिस्टम आज नहीं तो कल लागू होना ही है। हमारा प्रयास है कि हम इसे शीघ्र लागू कर सकें। ऑनलाइन पद्धति से सिर्फ उन्हीं परीक्षाओं का संचालन होगा जिनमें वस्तुनिष्ठ प्रश्न पूछे जाते हैं।
bho_Deva hin_Deva hin_Deva hin_Deva hin_Deva